Na temelju članka 10. Zakona o grobljima („Narodne novine“, broj 19/98 i 50/12), članka 8. i 9. Pravilnika o grobljima („Narodne novine“, br. 99/2002) i članka 63. Statuta Općine Garčin („Službeni vjesnik Brodsko-posavske županije“, broj 9/09 i 5/13) Jedinstveni upravni odjel općine Garčin donosi

**OPĆE UVJETE**

**ZA KORISNIKE GROBNIH MJESTA I IZVOĐAČE RADOVA**

 Korisnici grobnih mjesta dužni su brinuti se o uređenju i održavanju grobnih mjesta, na istima održavati red i čistoću, i to na način da ne ometaju druga grobna mjesta.

 Svako korišteno grobno mjesto mora biti označeno prikladnim nadgrobnim znakom (spomenikom).

 Natpisi na grobnicama i grobovima ne smiju vrijeđati ničije nacionalne, vjerske ili moralne osjećaje, niti na bilo koji način povrijediti uspomenu na umrlog.

 Korisnik grobnog mjesta odlučuje o obliku i načinu uređenja grobnog mjesta, te je pri izgradnji dužan držati se bruto i neto dimenzija grobnog mjesta koje propiše Jedinstveni upravni odjel općine Garčin (u daljnjem tekstu: Uprava groblja), a koje su u skladu s člancima 8. i 9. Pravilnika o grobljima („Narodne novine“, br. 99/2002):

* neto dimenzija grobnog mjesta predstavlja veličinu same ukopne jame koja iznosi 80cm x 200cm,
* bruto dimenzija grobnog mjesta iznosi najmanje 120-150cm x 250-300cm,
* neto dimenzija grobnice (unutar zidova) u jednom stupcu iznosi najmanje 90cm x 230 cm, u dva stupca najmanje 150cm x 230cm, a u tri stupca najmanje 220cm x 230 cm,
* bruto dimenzija grobnice povećava se za 15-30 cm na sve četiri strane od vanjskog ruba zida,
* grobnice moraju biti izgrađene od vodonepropusnog betona,
* neto dimenzija za 1 urnu iznosi 50cm x 50cm, a za četiri urne 1m.

|  |  |  |
| --- | --- | --- |
| **Broj grobnih mjesta** | **Širina grobnog mjesta** | **Dužina grobnog mjesta** |
| **1 grobno mjesto****150 x 280** | Ukopno mjesto 80cm x 1 = 80 cmZidovi po širini 20cm x 2 = 40 cmStaze oko betonskog okvira 15cm x 2 = 30 cm **150 cm**  | Ukopno mjesto 200cm x 1 = 200 cmZidovi po dužini 20cm x 2 = 40 cmStaze oko betonskog okvira 20cm x 2 = 40 cm **280 cm** |
| **2 grobna mjesta****250 x 280** | Ukopno mjesto 80cm x 2 = 160 cmPotp. zid unut. bet. okv. 10cm x 1 = 10 cmZidovi po širini 20cm x 2 = 40 cmStaze oko betonskog okvira 20cm x 2 = 40 cm **250 cm**  |
| **3 grobna mjesta****340 x 280** | Ukopno mjesto 80cm x 3 = 240 cmPotp. zid unut. bet. okv. 10cm x 2 = 20 cmZidovi po širini 20cm x 2 = 40 cmStaze oko betonskog okvira 20cm x 2 = 40 cm **340 cm**  |
| **4 grobna mjesta****430x280** | Ukopno mjesto 80cm x 4 = 320 cmPotp. zid unut. bet. okv. 10cm x 3 = 30 cmZidovi po širini 20cm x 2 = 40 cmStaze oko betonskog okvira 20cm x 2 = 40 cm **430 cm**  |

 Prije izgradnje nadgrobnog spomenika korisnik grobnog mjesta mora ishoditi suglasnost Uprave groblja.

**PODNOŠENJE ZAHTJEVA ZA IZGRADNJU NADGROBNIH SPOMENIKA**

 Zahtjev za izvođenje radova (izgradnju/rekonstrukciju nadgrobnog spomenika) mogu podnijeti Izvođači radova koji imaju obrt ili tvrtku registriranu za izvođenje građevinskih radova, obrtničkih radova vezanih uz vrstu poslova koji se izvode na grobljima.

 Uprava groblja izvršiti će provjeru registracije nakon predočenja. Izvođači radova dužni su prijaviti sve promjene u registraciji tvrtke ili obrta i eventualno zatvaranje.

 Izvođač je dužan za svaki rad na uređenju i/ili izgradnji grobova/grobnica/kazeta Upravi groblja prethodno podnijeti zahtjev te zatražiti odobrenje za izvođenje radova.

**Zahtjevu za izdavanje suglasnosti potrebno je priložiti:**

* ime, prezime, adresu te OIB tvrtke izvoditelja radova,
* podatke o grobnom mjestu (groblje i broj parcele) i korisniku (ime i prezime, adresa),
* idejnu skicu s dimenzijama (tlocrt, nacrt, bokocrt) nadgrobnog spomenika,
* opis predviđenih radova,
* dokaz o plaćenoj naknadi za odobrenje izgradnje,
* presliku Rješenja o korištenju grobnog mjesta ili potvrdu o vlasništvu ili korištenju,

 Ukoliko zahtjev ne bude sadržavao navedene sadržaje Uprava groblja zahtijevati će pojašnjenje ili odbiti zahtjev.

 Za sve eventualne preinake u odnosu na odobreni zahtjev prilikom uređenja izvođač se obvezuje da će prethodno zatražiti suglasnost Uprave groblja. Ukoliko se izvođač ne pridržava odobrenih gabarita morati će ukloniti postavljeni objekt i svesti ga u odobrene dimenzije.

 Ako izvođač ne postupi po nalogu Uprave groblja korisniku će se zabraniti ukop u grobno mjesto dok se ne uklone nedostaci, a izvođaču zabraniti radovi na grobljima.

 Zahtjev za izvođenje radova mora biti supotpisan od strane korisnika grobnog mjesta i podnositelje zahtjeva - ovlašteni izvođač radova jamči da je korisnik grobnog mjesta upoznat sa sadržajem i da je vlastoručno potpisao zahtjev za izvođenje radova.

 **Korisnici grobnih mjesta i izvođači radova na izgradnji nadgrobnih spomenika dužni su se pridržavati slijedećih odredbi:**

* tlocrtna dužina i širina nadgrobnog spomenika mora biti u skladu sa ostalim grobnicama unutar polja u kom se nalazi,
* visina nadgrobnog spomenika može biti maksimalno 45 cm, ovisno o ostalim grobnicama unutar reda ili polja u kom se nalazi,
* nadgrobni spomenici moraju biti izgrađeni od trajnog materijala, te moraju po obliku i načinu izvedbe biti u skladu s okolinom i mjesnim običajima.

 Ako nadgrobni spomenik nije izrađen u skladu sa zahtjevom i izdanom suglasnošću, ili je izgrađen bez suglasnosti, a istu nije moguće ni naknadno dobiti, korisnik grobnog mjesta dužan je nadgrobni spomenik ukloniti najkasnije 15 (petnaest) dana od zaprimljenog naloga od Uprave groblja.

 U protivnom Uprava groblja će ukloniti nadgrobni spomenik i to na teret korisnika grobnog mjesta.

 Uprava groblja po primitku zahtjeva utvrditi će je li podnositelj zahtjeva korisnik grobnog mjesta i podmiruje li uredno sve svoje obveze prema općini Garčin s osnova grobne naknade.

**NADZOR**

 Početak radova potrebno je prijaviti Jedinstvenom upravnom odjelu - Upravi groblja.

 Nadzor nad izvođenjem radova za koje je Izvođaču izdana suglasnost obavlja ovlaštena osoba Uprave groblja koja će Izvođača upozoriti na uočene nedostatke i odrediti mu primjereni rok za njihovo uklanjanje. Ne ukloni li Izvođač nedostatke u primjerenom roku Jedinstveni upravni odjel imaja pravo zabraniti mu rad na grobljima.

 Nadzor od strane Uprave groblja ne obuhvaća nadzor kvalitete izvedenih radova, već samo kontrolu da li se radovi izvode na način da se ne onečišćuje okoliš ili oštećuju susjedni grobovi/grobnice/ te da li je izvođenje radova u skladu s odobrenim dimenzijama odnosno pridržava ovih Uputa.

 Nakon završetka radova izvođač je dužan izvijestiti Jedinstveni upravni odjel - Upravu groblja da je rad završen kako bi predstavnik Uprave groblja zabilježio na preslici suglasnosti da su radovi izvršeni sukladno zahtjevu i priloženoj skici, a grobno mjesto i okolni grobovi ostavljeni uredni i bez oštećenja.

**KVALITETA I SIGURNOST RADOVA**

 Izvođač radova mora se obvezati da odobrene radove izvodi prema uvjetima propisanim Zakonom o grobljima, Pravilnikom o grobljima, Odlukom o grobljima, Pravilima o ponašanju na grobljima i ovim Uputama.

 Uprava groblja ne odgovara za kvalitetu izvedenih radova.

 Izvođač je odgovoran za sigurnost svih radova na radilištu. Odgovornost za ozljede, smrt, gubitak ili oštećenje opreme, materijala i ostalog ide na teret Izvođača.

 Izvođač snosi odgovornost za štetu koja bi mogla nastati trećim osobama uslijed izvođenja radova, a nisu poduzete mjere i radnje za sprečavanje štete.

 Izvođač je dužan pridržavati se propisanih mjera zaštite na radu za sve sudionike tijekom obavljanja radova.

 Ako bi oštećene osobe po bilo kojoj osnovi zahtijevale i ostvarile naknadu štete od Uprave groblja, Uprava groblja ima pravo od Izvođača radova naplatiti ukupan iznos naknade štete isplaćen tim osobama, uključujući sudske troškove, zatezne kamate i druge troškove u vezi s isplaćenom naknadom štete.

 Izvođač radova je dužan radove izvesti prema pravilima struke, osigurati otvor za ukop min. dimenzija 80cm x 200cm, spomenik postaviti na moždanike i ispisati imena pokopanih, staze izvesti protuklizno obrađene i u nivou sa okolnim stazama.

 Na uređenom grobnom mjestu moguće je izvesti prostor za urne ispod podnožja spomenika na način da se osigura mogućnost klasičnog ukopa min. dim. 80cm x 200cm.

 Izvođač radova se obvezuje sav preostali materijal, višak zemlje od iskopa, otpadni materijal (šutu i elemente starog uređaja) odvesti odmah izvan groblja u vlastitoj režiji i zbrinuti na propisan način u protivnom će mu biti ispostavljen posebni troškovnik zbrinjavanja otpada.

 **OBRAČUN RADOVA I PLAĆANJE**

 Izvođač je dužan na temelju suglasnosti prije početka izvođenja radova uplatiti Upravi groblja troškove izvođenja radova kao što su: iskolčenje groba, nadzor nad izvođenjem radova na groblju, popravak oštećenja putova na grobljima, potrošnja vode, manipulativni troškovi kod izdavanja pismenih suglasnosti te ostalih troškova, a sve prema Odluci o visini i načinu plaćanja naknade kod dodjele grobnog mjesta i godišnje grobne naknade („Službeni vjesnik Brodsko-posavske županije“, broj 25/14)

**OPĆA PRAVILA PONAŠANJA**

Ulaz u groblje dozvoljen je kamionima do 5 t bruto nosivosti. U slučaju da težina kamiona prelazi navedenu vrijednost ovlaštena osoba Uprave groblja zabranit će Izvođaču ulazak, odnosno naložit će mu napuštanje groblja. Maksimalna brzina vožnje po groblju iznosi 10 km/h (deset kilometara na sat).

 Kod izvođenja radova Izvođač se mora pridržavati ovih odredaba:

* prilikom ulaska u groblje Izvođač je dužan na zahtjev ovlaštene osobe Uprave groblja dati na uvid suglasnost za izvođenje radova, a po izlasku iz groblja dužan je omogućiti pregled vozila,
* radovi se moraju izvoditi na način da se do najveće mjere očuva mir i dostojanstvo na groblju, a mogu se obavljati samo u radne dane, u ljetnim mjesecima od 6­19 sati, a u zimskim mjesecima od 7­16 sati, nikako za vrijeme sprovoda, nedjeljom ili na dane vjerskih blagdana,
* susjedne grobove/grobnice/ ne smije onečistiti ili na koji drugi način oštetiti,
* zemlju, stare nadgrobne uređaje, betonske temelje, otpatke i korov mora odmah utovariti odvesti odmah izvan groblja u vlastitoj režiji i zbrinuti na propisan način u protivnom će mu biti ispostavljen posebni troškovnik zbrinjavanja otpada,
* radilište je dužan dovesti u prvobitno stanje. Ukoliko to ne učini Uprava groblja će isto izvršiti na njegov trošak,
* za prijevoz materijala potrebnog za izvođenje radova na groblju Izvođač može koristiti samo putove i staze koje odrede Uprava groblja. Materijal (kamen, šljunak, cement i sl.) Izvođač se obavezuje držati na groblju samo kroz kraće vrijeme neophodno za izvršenje radova i to tako da ne ometa promet. U slučaju prekida, kao i po završetku radova, dužan je bez odlaganja radilište dovesti u prvobitno stanje. Ukoliko Izvođač duže vrijeme ostavi materijal na groblju, Uprava groblja će ga ukloniti o trošku Izvođača.
* izljevna mjesta na vodovodu poslije upotrebe Izvođač mora zatvoriti, a alat ne smije prati na izljevnim mjestima vodovoda.

**TRAJANJE SUGLASNOSTI**

 Suglasnost vrijedi 3 mjeseca od dana izdavanja i u tom roku radovi se moraju završiti. Može se na zahtjev produžiti za još 3 mjeseca, u protivnom ista gubi valjanost.

**KAZNENE ODREDBE**

 Novčanom kaznom kaznit će se pravne i fizičke osobe koje se ne pridržavaju odredbi navedenih u ovim općim uvjetima, suglasnosti za izvođenje radova, Odluci o komunalnom redu općine Garčin te svih odluka koje je općina Garčin donijela temeljem Zakona o grobljima i Pravilniku o grobljima.

Pročelnik JUO:

Miroslav Štefanac

KLASA: 363-01/16-01/32

URBROJ: 2178/06-04/1-16-1

Garčin, 24. kolovoza 2016.